रहाणे पर भारी कुक की पारी, भारत हारा  
इंग्लैंड ने बारिश से प्रभावित दूसरे वनडे मैच में भारत को सात विकेट से हराकर पांच मैचों की शृंखला में 1-0 की बढ़त बना ली।
ग्रीम स्वान की फिरकी के जादू के बाद एलिस्टेयर कुक की कप्तानी पारी की मदद से इंग्लैंड ने बारिश से प्रभावित दूसरे वनडे में भारत को सात विकेट से हराकर पांच मैचों की शृंखला में 1-0 की बढ़त बना ली। इंग्लैंड के मौजूदा दौरे पर जीत से महरूम भारत को एक बार फिर शिकस्त का सामना करना पड़ा।  टीम इंडिया इससे पहले चार मैचों की टेस्ट शृंखला 0-4 से गंवाने के अलावा एकमात्र ट्वेंटी-20 मैच भी हार गई थी। दोनों टीमों के बीच चेस्टर ली स्ट्रीट में पहला वनडे बारिश की भेंट चढ़ गया था।  भारत ने बारिश के कारण 23 ओवर का कर दिए गए मैच में अजिंक्य रहाणे (54) और रैना (40) की उम्दा पारियों की मदद से आठ विकेट पर 187 रन बनाए, जिसके जवाब में इंग्लैंड ने कुक (नाबाद 80) और क्रेग कीस्वेटर (46) की दमदार पारियों की मदद से पांच गेंद शेष रहते तीन विकेट पर 188 रन बनाकर मैच जीत लिया। कुक ने 63 गेंद का सामना करते हुए पांच चौके और एक छक्का मारा।  इससे पहले इंग्लैंड की ओर से स्वान ने किफायती गेंदबाजी करते हुए अपने कोटे के पांच ओवर में 33 रन देकर तीन विकेट चटकाए, जबकि टिम ब्रेसनेन ने भी चार ओवर में 43 रन देकर तीन विकेट हासिल किए। इंग्लैंड को कुक और कीस्वेटर की जोड़ी ने 6.2 ओवर में 67 रन जोड़कर तूफानी शुरुआत दिलाई। कीस्वेटर ने आक्रामक तेवर दिखाए।  उन्होंने प्रवीण कुमार की गेंद पर चार रन से खाता खोलने के बाद आर विनय कुमार पर छक्का जड़ा। उन्होंने आर अश्विन पर भी लगातार दो छक्के जड़े। इयान बेल (25) ने विनय कुमार पर दो चौकों के साथ शुरुआत की। उन्होंने सुरेश रैना का स्वागत भी लगातार दो चौकों के साथ किया और कुक के साथ मिलकर 9.2 ओवर में टीम का स्कोर 100 रन तक पहुंचाया।  बेल हालांकि अश्विन की गेंद को ड्राइव करने की कोशिश में कोहली को असान कैच थमाकर पैवेलियन लौट गए। कुक इस बीच एक छोर पर डटे रहे। उन्होंने अश्विन की गेंद पर दो रन के साथ 37 गेंद में अर्धशतक पूरा किया।  कुक ने रवि बोपारा (24) के साथ तीसरे विकेट के लिए 60 रन जोड़े, लेकिन बोपारा अश्विन की गेंद पर कोहली को कैच दे बैठे। कुक ने इसके बाद समित पटेल (नाबाद 9) के साथ मिलकर टीम को आसानी से लक्ष्य तक पहुंचा दिया। इससे पहले भारत के लिए युवा सलामी बल्लेबाज रहाणे ने 47 गेंद में पांच चौकों और एक छक्के की मदद से 54 रन बनाने के अलावा राहुल द्रविड़ (32) के साथ दूसरे विकेट के लिए 79 रन भी जोड़े। रैना ने इसके बाद तूफानी पारी खेलते हुए सिर्फ 19 गेंद में तीन चौकों और तीन छक्कों की मदद से 40 रन बटोरे।  सलामी बल्लेबाज पार्थिव पटेल (28) ने भारत को तेजतर्रार शुरुआत दिलाई। उन्होंने ब्रेसनेन के पहले ओवर में लगातार दो चौके मारने के बाद इसी तेज गेंदबाज के अगले ओवर में मिडविकेट के ऊपर से दो छक्के और चौका भी जड़ा।  जेम्स एंडरसन ने हालांकि चौथे ओवर में पार्थिव की पारी पर विराम लगा दिया, जब बायें हाथ का यह बल्लेबाज ऑफ स्टंप से बाहर की ओर मूव करती गेंद पर तेज प्रहार करने की कोशिश में विकेटकीपर क्रेग कीस्वेटर को कैच दे बैठा। उन्होंने 18 गेंद की अपनी संक्षिप्त पारी में तीन चौके और दो छक्के मारे।